You are at:Home»देश»चीन के साथ टकराव पर, पीएम मोदी ने कहा – हमारे सैनिकों का बलिदान व्यर्थ नहीं जाएगा
By Votersviews on	 June 17, 2020 देश
LAC पर गलवान घाटी में भारत और चीन के बीच हुई हिंसक झड़प के बाद आज पीएम नरेंद्र मोदी ने पहली बार इस मुद्दे पर अपना बयान दिया। उन्होंने साफ कहा कि, ‘किसी को भ्रम, संदेह नहीं होना चाहिए। भारत उकसाने पर यथोचित जवाब देने में सक्षम है। भारत शांति चाहता है, लेकिन जवाब देना भी अच्छे से जानता है। पीएम मोदी ने कहा, ‘मैं देश को भरोसा दिलाना चाहता हूं कि हमारे जवानों का बलिदान व्यर्थ नहीं जाएगा। भारत अपनी अखंडता से समझौता नहीं करेगा। हमारे सैनिक मारते-मारते हुए मरे हैं।
पीएम मोदी ने कहा, ‘पूरा देश शहीद जवानों के परिवारों के साथ है, जिन्होंने देश के लिए अपना बलिदान दिया। भारत अपने स्वाभिमान और हर एक इंच जमीन की रक्षा करेगा। इतिहास भी इस बात का गवाह है कि हमने विश्व में शांति फैलाई, पड़ोसियों के साथ दोस्ताना तरीके से काम किया। हमेशा उनके विकास और कल्याण की कामना की है।
प्रधानमंत्री ने आगे कहा, ‘हम कभी किसी को भी उकसाते नहीं हैं, लेकिन हम अपने देश की अखंडता और संप्रभुता के साथ समझौता भी नहीं करते हैं। जब भी समय आया है, हमने देश की अखंडता और संप्रभुता की रक्षा करने में अपनी शक्ति का प्रदर्शन किया है, अपनी क्षमताओं को साबित किया है। त्याग और तितिक्षा हमारे राष्ट्रीय चरित्र का हिस्सा हैं, लेकिन साथ ही विक्रम और वीरता भी उतना ही हमारे देश के चरित्र का हिस्सा हैं। भारत शांति चाहता है, लेकिन भारत को उकसाने पर हर हाल में निर्णायक जवाब भी दिया जाएगा।
कोरोना वायरस से निपटने को लेकर पीएम नरेंद्र मोदी की 15 राज्यों के मुख्यमंत्रियों के साथ बैठक शुरू हो गई है। बैठक शुरू होने से पहले चीन सीमा पर हिसंक झड़प में शहीद हुए जवानों को श्रद्धांजलि दी गई।